Hof hoor oor Anene se beseringsŉ Paramediese beampte het gister in die rondgaande hof in Swellendam in die Wes-Kaap getuig oor die gruwelike beserings wat die 17-jarige Anene Booysen opgedoen het nadat sy verkrag, geskend en vir dood agtergelaat is. Veiligheidswagte het op 2 Februarie op ŉ erg beseerde Anene afgekom by ŉ bouperseel op Bredasdorp. Die SABC berig dat die paramediese beampte Wikus Kiewiets en sy span na die toneel ontbied is. Kiewiets het getuig dat Anene erg beseer was en dat haar ingewande tussen haar bene uitgehang het. Anene is later die dag in die Tygerberg-hospitaal oorlede. Johannes Kana word daarvan beskuldig dat hy Anene verkrag en vermoor het. Sy moordverhoor het Maandag begin. Hy het vroeër erken dat hy saam met Anene by ŉ kroeg gekuier het en dat hy haar verkrag het toe hulle die kroeg verlaat het. Hy ontken egter dat hy haar vermoor het.